
A digitális kultúra oktatásában megjelenő robotika és annak hatása

Kulcsszavak: Digitális kultúra; robotika; NAT 2020; algoritmikus gondolkodás
A kutatás célja a digitális kultúra tantárgy keretében megjelenő robotika oktatásának feltérképezése és annak a tanulókra gyakorolt hatásainak vizsgálata volt, a Nemzeti Alaptanterv 2020 előírásai alapján. A kutatás középpontjában a robotikai ismeretek átadás, a diákok tanulási eredményeire gyakorolt hatás állt. A NAT 2020 kiemelt figyelmet fordít a digitális kompetenciák fejlesztésére. A robotika, új megközelítést kínál az algoritmikus gondolkodás, a problémamegoldás és a technológiai ismeretek gyakorlati alkalmazására. Kutatásunk során e-Dia- és kompetencia mérés feladatai alapján összehasonlítást végeztünk. Interjút és kérdőíves módszert alkalmaztunk. Kutatási kérdéseink a következők voltak. Rendelkeznek-e az intézmények korosztálynak/osztálynak megfelelő robotokkal? A digitális kultúrában megjelenő robotikával, mint tanítási - tanulási módszerrel gyorsabban és hatékonyabban sajátíthatják e el a tanulók a tananyagot? Milyen területeken mutat pozitív változást? A kutatásunk során arra a következtetésre jutottunk, hogy az intézmények számára sok esetben nem biztosítottak a tanításhoz szükséges eszközök. Az országos kérdőívünk szerint, ha az intézmény rendelkezik is eszközzel, a pedagógusoknak nem volt még lehetőségük ezirányú képzést végezni. Pozitív megerősítést kaptunk arról, hogy a robotika hatékonyan segíti a tananyag elsajátítását. Oktatása hatására több területen is fejlődés mutatkozik. A robotika korai és széleskörű oktatásának bevezetése, jelentős pozitív hatásokkal járhat. Alkalmazása hozzájárul a 21. század kompetenciák megerősítéséhez, valamint az oktatás minőségének javításához. Azokban az intézményekben, ahol a robotikát megfelelő eszközökkel és szakszerűen képzett pedagógusokkal tanítják, nagy előrelépést mutatnak mind technológiai tudásukban, mind interdiszciplináris gondolkodásukban. Mindez rávilágít arra, hogy a robotika hatékony eszközként szolgálhat a komplex tanulási folyamatok támogatásában és a különböző tantárgyak közötti kapcsolatok megerősítésében. A robotika oktatásban való szerepének teljes kibontakoztatásához azonban elengedhetetlen az infrastrukturális feltételek biztosítása és a pedagógusok továbbképzésének fejlesztése. A tapasztalataink alapján egyértelmű, hogy ezeknek a hiányosságoknak a mielőbbi kezelése nélkülözhetetlen ahhoz, hogy a robotika minden tanuló számára hozzáférhetővé váljon.



